-  444 పాయింట్లు పతనమైన సెన్సెక్స్‌
-  ప్రభావం చూపిన ఫెడ్‌ వడ్డీరేట్ల భయాలు
-  ఆజ్యం పోసిన కొరియా, జర్మనీ, ఐరోపా మార్కెట్లు
-  బ్రెగ్జిట్‌ తర్వాత ఇదే భారీ పతనం
-  24 పైసల మేర క్షీణంచిన రూపాయి
                 ముంబయి: స్టాక్‌ మార్కెట్లలో సోమవారం దాదాపు 'బ్లాక్‌ మండే' పరిణామాలు కనిపించాయి. అమెరికా కేంద్ర బ్యాంకు 'ఫెడరల్‌ రిజర్వు' వడ్డీ రేేట్లను పెంచనున్నట్లు అందిన సంకేతాలతో సోమవారం వర్థమాన దేశాల మార్కెట్లు నష్టాల పాలయ్యాయి. దీనికి తోడు జర్మనీ, ఐరోపా ఎగుమతుల్లో పతనం, ఉత్తర కొరియా అణు పరీక్షలు కూడా మార్కెట్లపై తీవ్ర ప్రభావాన్ని చూపాయి. కాగా దేశీయంగా ఈ ఏడాది జులై మాసంలో పారిశ్రామికోత్పత్తి పెద్దగా ప్రగతిని కనబర్చకపోవచ్చన్న అంచనాలు కూడా మదుపరుల విశ్వాసాన్ని దెబ్బతీశాయి. దీంతో వారు భారీగా స్టాక్‌ విక్రయాల వైపు మొగ్గు చూపారు. ఈ ప్రతికూల పరిణామాల నేపథ్యంలో ఎక్కువ మంది మదుపర్లు లాభాల స్వీకరణకు మొగ్గు చూపారు. దీంతో బీఎస్‌ఈ సెన్సెక్స్‌ 443.71 పాయింట్లు (1.54 శాతం) కుంగి 28,353.54 పాయింట్లకు క్షీణించింది. నేషనల్‌ స్టాక్‌ ఎక్సేంజీ సూచీ నిఫ్టీ 151.1 పాయింట్లు (1.7 శాతం) నష్టపోయి 8,715.60 పాయింట్ల వద్ద స్థిరపడింది. ట్రేడింగ్‌ ప్రారంభంలో సెన్సెక్స్‌ ఏకంగా 546 పాయింట్ల (1.89 శాతం) మేర కుప్పకూలింది. ఎన్‌ ఎస్‌ఈ నిఫ్టీ కూడా ఓ దశలో 167.30 పాయింట్లు పతనమై 8,699 వద్ద ట్రేడ్‌ అయ్యింది. జూన్‌ 24న బ్రెగ్జిట్‌ ఓటింగ్‌ తర్వాత మార్కెట్లు ఇంత అత్యధిక స్థాయిలో పతనం కావడం ఇదే తొలిసారని మార్కెట్‌ వర్గాలు విశ్లేషిస్తున్నాయి. బీఎస్‌ఈలో మిడ్‌క్యాప్‌ సూచీ 2 శాతం, స్మాల్‌ క్యాప్‌ 3 శాతం చొప్పున నష్టపోయాయి.
ఐటీ, టెక్‌ మినహా అన్ని సూచీలు కిందకే...
రంగాల వారిగా ఐటీ, టెక్నాలజీ సూచీలు మినహా అన్నీ రంగాల సూచీలు నష్టాలలోనే నిలిచాయి. రియాల్టీ అత్యధికంగా 5.23 శాతం మేర పతనమైంది. ఇదే క్రమంలో లోహ సూచీ 4.34 శాతం, కాపిటల్‌ గూడ్స్‌, ఇన్‌ఫ్రా సూచీలు 3.25 శాతం చొప్పున కోల్పోయాయి. ఐటీ 0.87 శాతం, టెక్‌ 0.26 శాతం చొప్పున పెరిగాయి. సెన్సెక్స్‌లో టాటా స్టీల్‌ 5.3 శాతం, అదాని పోర్ట్స్‌ 4.37 శాతం, ఎస్‌బీఐ 4.28 శాతం, ఎల్‌అండ్‌టీ 3.68 శాతం, ఎన్‌టీపీసీ 3.54 శాతం చొప్పున అధిక నష్టాల పాలయ్యాయి. మరోవైపు ఇన్ఫోసిస్‌ 1.74 శాతం, టీసీఎస్‌ 0.28 శాతం, రిలయన్స్‌ 0.28 శాతం, విప్రో 0.14 శాతం చొప్పున అధికంగా పెరిగాయి.
నష్టాల్లోకి బ్యాంకింగ్‌ సూచీలు
సోమవారం నాటి మార్కెట్‌ పతనంలో బ్యాంకింగ్‌ సూచీ ప్రధాన పాత్ర పోషించింది. గత రెండు వారాల్లో ఈ సూచీ 5.5 శాతం మేర పెరిగింది. తాజాగా చోటు చేసుకున్న పలు పరిణామా లకు తోడు ఇప్పటికే వరుసగా పెరిగిన మార్కెట్లలో మదుపర్లు లాభాల స్వీకరణకు మొగ్గు చూపారు. ముఖ్యంగా విత్త సూచీల విక్రయాలకు గురైయ్యాయి. జూన్‌ 24 తర్వాత నిఫ్టీలో బ్యాంకింగ్‌ సూచీ భారీగా పడిపోయింది. ఎస్‌బీఐ సూచీ 2.5 శాతం కోల్పోయింది. గత మూడు మాసాల్లో ఈ సూచీ 23 శాతం మేర పెరిగింది. ఇదే సమయంలో పంజాబ్‌ నేషనల్‌ బ్యాంకు 71శాతం ర్యాలీని నమోదు చేయగా తాజాగా 2.5 శాతం క్షీణించింది. గత త్రైమాసికంలో ఇండియన్‌ బ్యాంకు సూచీ రెట్టింపు కాగా తాజాగా ఈ సూచీ 4 శాతం విలువ కోల్పోయింది. కాగా ఐసీఐసీఐ బ్యాంకు, యాక్సిస్‌ బ్యాంకు, హెచ్‌డీఎఫ్‌సీ బ్యాంకు సూచీలు 3 శాతం తగ్గాయి. గత త్రైమాసికంలో ఈ సూచీలు 17 శాతం మేర పెరిగాయి.
ఆ ఐదు పరిణామాలే...
దేశీయ స్టాక్‌ మార్కెట్లను ప్రధానంగా అయిదు అంశాలు తీవ్ర నష్టాల పాలు చేశాయి. ప్రధానంగా అమెరికా ఫెడరల్‌ రిజర్వు విధానకర్తలు వచ్చే వారం వడ్డీ రేట్లను పెంచనున్నట్లు సంకేతాలు ఇచ్చారు. సెప్టెంబర్‌ 21-22న ఫెడ్‌ ద్రవ్య పరపతి విధాన సమీక్ష జరుగనుంది. ఆ దేశ వృద్ధి, ఉపాధి కల్పన మెరుగ్గా ఉన్నందున ఫెడ్‌ వడ్డీ రేట్ల పెంపునకే ఆసక్తి చూపనుందని 'మోర్గాన్‌ స్టాన్లీ ఇన్వెస్ట్‌మెంట్‌ మేనేజ్‌మెంట్‌'పేర్కొనడంతో ఫెడ్‌ వడ్డీ రేట్ల పెంపునకు మరింత బలం చేకూరినట్లయింది. ఈ అంశం మదుపర్లలో విశ్వాసాన్ని దెబ్బతీసింది.
మరో పరిణామం ప్రపంచంలోనే మరో రెండు ప్రధానమైన ఆర్థిక వ్యవస్థలు జర్మనీ, యూరప్‌ దేశాల ఎగుమతులు పడిపోయాయన్న నివేదికలు ప్రపంచ మార్కెట్లను ఒత్తిడికి గురి చేశాయి. ఉత్తర కొరియా న్యూక్లియర్‌ పరీక్షలు చేయడం ఆసియా మార్కెట్లలో ప్రతికూలతకు దారి తీసింది. దేశీయంగా ఈ ఏడాది జులై మాసంలో భారత పారిశ్రామికోత్పత్తి సూచీ ప్రతికూలతను ఎదుర్కోనుందన్న అంచనాలు మార్కెట్లను దెబ్బతీశాయి. ఫెడ్‌ వడ్డీ రేట్లు పెంచనుందన్న అంచనాలు విదేశీ సంస్థాగత మదుపర్లు అమ్మకాలకు మొగ్గు చూపారు. ఇది వచ్చే కొద్ది రోజులూ కూడా కొనసాగనుందన్న ఊహాగానాలు దేశీయ మదుపర్లను కూడా అమ్మకాలకు దిగేలా చేసింది.
రూపాయి వెలవెల..
అమెరికా ఫెడరల్‌ రిజర్వు వడ్డీ రేట్లు పెంచనుందన్న అంచనాలతో ఆ దేశ కరెన్సీకి డిమాండ్‌ పెరిగింది. దీంతో అంతర్జాతీయ ద్రవ్య మార్కెట్లో డాలర్‌తో రూపాయి భారీగా మారకం విలువను కోల్పోయింది. దాదాపు రూ.67కు చేరువలో నమోదై రెండున్నర మాసాల కనిష్ట స్థాయికి దిగజారింది. తుదకు డాలర్‌తో రూపాయి మారకం విలువ 25 పైసలు పతనమై రూ.66.92 వద్ద ముగిసింది.
మీ స్నేహితులకు రికమెండ్ చెయ్యండి